b'\n_START_ARTICLE_\nJaakko Voipio\n_START_PARAGRAPH_\nJaakko Eenok Voipio (3. tammikuuta 1923 Iisalmi \xe2\x80\x93 18. huhtikuuta 2008 Helsinki) oli suomalainen lakimies ja Kauppakorkeakoulun julkisoikeuden professori. H\xc3\xa4n oli yksi Suomen johtavia vero-oikeuden asiantuntijoita._NEWLINE_Jaakko Voipion vanhemmat olivat hovioikeudenneuvos Lauri Voipio, ent. \xc3\x85kerman (1879\xe2\x80\x931927) ja t\xc3\xa4m\xc3\xa4n 2. puoliso filosofian maisteri Elna Lovisa Teittinen (1886\xe2\x80\x931960). Voipio k\xc3\xa4vi Helsingin Normaalilyseota ja p\xc3\xa4\xc3\xa4si ylioppilaaksi 1941. H\xc3\xa4n suoritti asevelvollisuutensa talvisodan aikana 17-vuotiaana vapaaehtoisena. Jatkosodan alkuvaiheissa Voipio oli rajalla Imatran seudulla. H\xc3\xa4n k\xc3\xa4vi sitten reserviupseerikoulun Niinisalossa ja saapui marraskuussa 1941 v\xc3\xa4nrikkin\xc3\xa4 Maasel\xc3\xa4n rintamalle. Voipio osallistui vuoden 1942 alkupuolella Krivin taisteluihin JR 5:n I pataljoonan riveiss\xc3\xa4, oli kev\xc3\xa4\xc3\xa4ll\xc3\xa4 jonkin aikaa Kuopion koulutuskeskuksessa ja siirtyi sitten asemasodan vuosiksi Syv\xc3\xa4rin voimalaitoksen rintamalle JR 2:n I pataljoonaan. Kes\xc3\xa4ll\xc3\xa4 1944 luutnantiksi ylennetty Voipio osallistui vet\xc3\xa4ytymisvaiheen taisteluihin Aunuksessa. Voipio haavoittui vaikeasti Rajakonnun\xe2\x80\x93Manssilan tienoilla 1. hein\xc3\xa4kuuta 1944 ja h\xc3\xa4nen vasen jalkansa jouduttiin amputoimaan reidest\xc3\xa4. Voipio joutui olemaan sotasairaaloissa syystalveen 1944 saakka mutta h\xc3\xa4n p\xc3\xa4\xc3\xa4si kuitenkin marraskuussa 1944 jatkamaan jatkosodan aikana aloittamiaan oikeustieteen opintoja Helsingin yliopistossa._NEWLINE_Voipio suoritti ylemm\xc3\xa4n oikeustutkinnon 1948, sai varatuomarin arvon 1951 ja valmistui lakitieteen kandidaatiksi ja lisensiaatiksi 1954. Opiskeluaikanaan h\xc3\xa4n oli toiminut ylioppilaskunnassa sek\xc3\xa4 ylioppilaiden kristillisess\xc3\xa4 yhdistyksess\xc3\xa4 ja h\xc3\xa4n oli my\xc3\xb6s Karjalaisen osakunnan kuraattorina 1955. Voipio toimi valmistuttuaan asianajajana, eri yritysten veroasiantuntijana sek\xc3\xa4 korkeimmassa hallinto-oikeudessa notaarina 1954\xe2\x80\x931955, nuorempana hallintosihteerin\xc3\xa4 1955\xe2\x80\x931958, ylim\xc3\xa4\xc3\xa4r\xc3\xa4isen\xc3\xa4 hallintoneuvoksena 1969 ja hallintoneuvoksena 1971\xe2\x80\x931972. H\xc3\xa4n v\xc3\xa4itteli oikeustieteen tohtoriksi 1968 ja oli  Yhteiskunnallisen korkeakoulun ja my\xc3\xb6hemmin Tampereen yliopiston kunnallisoikeuden yliopettajana 1958-1962, vero-oikeuden lehtorina 1962-1970 ja julkisoikeuden apulaisprofessorina 1970. Voipio toimi vuodesta 1972 Kauppakorkeakoulun julkisoikeuden professorina ja h\xc3\xa4n oli Helsingin yliopiston finanssioikeuden dosenttina vuodesta 1969._NEWLINE_Voipio j\xc3\xa4i el\xc3\xa4kkeelle 1986 mutta viel\xc3\xa4 el\xc3\xa4kevuosinaan h\xc3\xa4n osallistui uuden kirkkolain valmisteluun sek\xc3\xa4 kirjoitti my\xc3\xb6s kaksi muistelmateosta sotavuosista ja opiskeluajoistaan Helsingin yliopistossa._NEWLINE_Jaakko Voipio oli naimisissa vuodesta 1956 humanististen tieteiden kandidaatti Elli Kaarina Nevalaisen kanssa.'